Dôvodová správa

	Prezídium Fondu národného majetku SR (ďalej len „FNM SR“) uznesením číslo 17/LXXXVII/02 zo dňa 30.10.2002 uložilo viceprezidentovi Prezídia a predsedovi Výkonného výboru FNM SR zabezpečiť vypracovanie Návrhu na kúpu 10% akcií Paroplynového cyklu, a.s. Bratislava (ďalej len „ppc, a.s.“) od spoločnosti Slovenské elektrárne, a.s. Bratislava  a predložiť tento návrh na rokovanie Prezídia FNM SR.

	V súčasnosti má FNM SR vo svojom portfóliu 90% akcií spoločnosti PPC, a.s., čo predstavuje 5.400 ks akcií. Uvedené akcie FNM SR získal nasledovne:

1.)	Dňa 18.3.2002 uzavrel FNM SR, G.D.F. INTERNATIONAL, RUHRGAS AKTIENGESELLSCHAFT, GAZ DE FRANCE, OAO GAZPROM a Ministerstvo financií SR Zmluvu o kúpe a predaji akcií ohľadom predaja a kúpy 49% akcií spoločnosti Slovenský plynárenský priemysel, a.s. (ďalej len „SPP, a.s.“), pričom v bode 7.3 „Predaj určitých aktív“ uvedené zmluvné strany súhlasili, aby mohla spoločnosť SPP, a.s. najneskôr v deň „uzatvorenia“ uzatvoriť s FNM SR alebo s jednou alebo viacerými dcérskymi spoločnosťami FNM SR zmluvy, na základe ktorých FNM SR alebo taká jeho dcérska spoločnosť alebo dcérske spoločnosti odkúpia od SPP, a.s. 24% kmeňových akcií spoločnosti PPC, a.s. Bratislava, čo predstavuje 1.440 ks akcií s nominálnou hodnotou 144.000.000,- Sk, a to za kúpnu cenu vo výške 144.000.000,- Sk (bod 7.3.4), ktoré SPP, a.s. vlastní. Uvedená zmluva bola predložená na rokovanie vlády SR dňa 14.3.2002 v materiáli, ku ktorému vláda SR prijala uznesenie č. 262. V zmysle týchto skutočností FNM SR uzavrel s SPP, a.s. Zmluvu o zriadení predkupného práva a následne Zmluvu o kúpe akcií PPC, a.s.. Predmetné akcie boli dňa 12.8.2002 pripísané na účet FNM SR vedený v Stredisku cenných papierov, a.s.. 

2.)	Na základe uznesenia vlády SR č. 537 zo dňa 22.5.2002 vláda SR vydala  rozhodnutie č. 537 o priamom predaji 49%-nej majetkovej účasti FNM SR na podnikaní spoločnosti Západoslovenská energetika, a.s.. V bode 8 „Ďalšie podmienky predaja“ ods. 6. vláda SR odsúhlasila, aby FNM SR  kúpil od Západoslovenskej energetiky, a.s. najneskôr v deň uzatvorenia predaja akcií Západoslovenskej energetiky, a.s. jej  66% podiel v spoločnosti PPC, a.s.. Uvedená majetková účasť predstavovala 3.960 ks akcií v celkovej nominálnej hodnote 396.000.000,- Sk, čo zároveň malo predstavovať kúpnu cenu za tieto akcie. V zmysle uvedeného rozhodnutia FNM SR uzatvoril so Západoslovenskou energetikou, a.s. Zmluvu o zriadení predkupného práva a následne Zmluvu o kúpe akcií PPC, a.s.. Predmetné akcie boli dňa 3.9.2002 pripísané na účet FNM SR vedený v Stredisku cenných papierov, a.s..

V zmysle horeuvedeného sa FNM SR stal v septembri 2002 akcionárom spoločnosti PPC, a.s., vlastniacim 90% akcií zo základného imania. Stanovy spoločnosti schválené pôvodnými akcionármi umožňujú minoritnému 10% akcionárovi blokovať dôležité rozhodnutia valného zhromaždenia. Zosúladenie stanov spoločnosti s platnými právnymi predpismi sa v časti štandardných práv akcionárov pri výkone hlasovacích práv nepodarilo dosiahnuť na dvoch uskutočnených valných zhromaždeniach. Vnútorné pomery PPC, a.s., určené stanovami spoločnosti, neumožňujú efektívnu realizáciu ponuky a predaja 90% majetkovej účasti FNM SR strategickému investorovi. 

Zámer realizovať prevod predmetných 10% akcií PPC, a.s. z majetku Slovenských elektrární, a.s. oznámila záujemcom o Slovenské elektrárne, a.s. spoločnosť Pricewaterhouse-Coopers, ktorá je privatizačným poradcom FNM SR pre privatizáciu Slovenských elektrární, a.s. (ďalej len „poradca“). Vzhľadom na uvedené záujemcovia vo svojich analýzach a následných indikatívnych ponukách s týmto podielom nepočítali. Zároveň je potrebné upozorniť, že ani ocenenie SE, a.s., ktoré poradca nedávno uskutočnil, nebralo do úvahy trhovú ani žiadnu inú hodnotu predmetných 10% akcií PPC, a.s..             
V súvislosti s uvedeným, FNM SR navrhuje, aby vláda SR svojím uznesením odsúhlasila odkúpenie 10% podielu akcií spoločnosti PPC, a.s. od Slovenských elektrární, a.s., čo predstavuje 600 ks akcií v celkovej nominálnej hodnote 60.000.000,- Sk a čo by zároveň malo predstavovať aj kúpnu cenu za tieto akcie v termíne ešte pred podaním záverečných ponúk zo strany záujemcov. V zmysle uvedeného rozhodnutia by FNM SR uzatvoril so Slovenskými elektrárňami, a.s. Zmluvu o zriadení predkupného práva a následne Zmluvu o kúpe akcií PPC, a.s.. Z hľadiska použitia majetku FNM SR v zmysle § 28 ods. 3 zákona č. 92/1991 Zb. o podmienkach prevodu majetku štátu na iné osoby v znení neskorších predpisov sa jedná o použitie majetku FNM SR „na nákup majetku a majetkových účastí na ktoré má FNM SR predkupné právo“ (písm. g.). 

Uvedeným postupom by FNM SR nadobudol 100% podiel v spoločnosti PPC, a.s. a mohol by započať prípravu predaja tejto spoločnosti strategickému investorovi. V tejto súvislosti je potrebné upozorniť, že za súčasného stavu nie je možné efektívne zrealizovať takýto predaj.   

Kúpna cena, ktorú FNM SR zaplatí za odkúpenie predmetných 10 % akcií spoločnosti PPC, a.s. bola zahrnutá do návrhu na použitie majetku FNM SR v roku 2003, vo výške 60 mil. Sk, ktorý bol predložený na rokovanie Národnej rady SR.

Prezídium FNM SR prerokovalo uvedený materiál na svojom zasadnutí dňa 16.12.2002 a odporučilo prezidentovi Prezídia FNM SR preložiť na schválenie navrhovaný postup, uvedený v dôvodovej správe na rokovanie vlády Slovenskej republiky. Uvedený materiál bol prerokovaný dňa 27.1.2003 na porade ekonomických ministrov, ktorá ho odporučila predložiť na rokovanie vlády SR bez pripomienok.